**МЕСЯЦА МАЯ В 3-Й ДЕНЬ**

**СВЯЩЕННОМУЧЕНИКА НИКОЛАЯ БЕНЕВОЛЕНСКАГО, ПРЕСВИТЕРА**

Тропарь, глас 2:

Благодатию священства украсився,/ добрый пастырь верным людем явился еси/ и, Христу даже до смерти последовав,/ венец жизни от Него приял еси./ Темже ныне поминай нас, священномучениче Николае,// и молися о спасении душ наших.

Ин тропарь, глас 4:

Яко чадолюбивый отец и учитель благочестия,/ паству твою добре упасл еси,/ милосердием же и кротостию нрава украш***е***н,/ образ веры во страданиих за Христа показал еси./ Темже, ныне в Небесных чертозех пребывая,/ поминай нас, чтущих святую память твою,// священномучениче Николае досточудне.

Кондак, глас 6:

Сродник и ученик преподобнаго Алексия явился еси,/ священномучениче Николае всехвальне,/ и, яко доблий воин Христов,/ куплю житейскую отринув,/ всего себе служению Церкви Божией посвятил еси/ и в чертог Небесный вшел еси, глаголя:/ под кровом Господа моего/ обрящу покой и заступление.

Молитва

О, пастырю добрый и верный служителю Христов, священномучениче Николае! Ты, рода праведнаго отрасль быв, от юности единому Христу служити возжелел еси и священства дар, яко некое небесное сокровище, от Него приял еси. Темже, не о себе помышляя, но о пастве твоей пекийся, страждущия всем потребным снабдевал еси. Во дни же гонения лютаго, землю Русскую постигшаго, ревность твоя яже по Бозе никакоже ослабе, но паче умножися и лепота души твоея всем открыся. Ты гонителей, крова тя лишивших и злобою дышащих, не убоялся еси и во град преподобнаго Сергия кротко преселился еси, идеже, яко добрый пастырь о людех помышляя и ревности пророка Божия Илии подражая, дерзновенно и немолчно овцы Христовы благонравному житию поучал еси. Осужден же быв от богоборцев на изгнание и горькия работы, яко верный раб Пастыреначальника Христа, во узах смерть невинную за Него приял еси.

И ныне, святе Николае, предстоя Престолу Святыя Троицы, исходатайствуй Отечеству нашему мир и благоденствие. Испроси у Господа пастырем ревность апостольскую, служение неленостное и о пастве попечение изрядное. Молися, отче блаженне, и нам богатыя милости от Господа улучити, веру Православную добре хранити, надежду на Бога единаго возлагати и любовь евангельскую в сердцах наших возгревати. Да, богоугодне на земли поживше, сподобимся и на Небесех присно славити Отца и Сына и Святаго Духа, Троицу Единосущную и Нераздельную, во веки веков. Аминь.